SKRIFTLIG FORESPØRGSEL P-1353/02

af Freddy Blak (GUE/NGL) til Kommissionen

(6. maj 2002)

Om: Omkostningseffektiviteten af EU/US-stipendieprogrammet

For 20 år siden blev der etableret et EU/US-stipendieprogram, hvor EU-tjenestemænd kan sendes på langtidsophold på amerikanske akademiske institutter, samtidig med at de fortsat modtager deres løn i Kommissionen. Inden for rammerne af afgørelsen om decharge for regnskabsåret 1999 (A5-0113/2001) opfordrede Parlamentet Kommissionen til at foretage en evaluering af dette programs omkostningseffektivitet, da der herskede alvorlig tvivl med hensyn til dette programs værditilvækst.

Vil Kommissionen venligst fremsende den ønskede evaluering?

Ifølge ugeavisen European Voice (18.-24. april 2002) er et medlem af Pascal Lamys kabinet blevet udvalgt til et etårigt stipendium på University of Southern California i Los Angeles. Vil Kommissionen venligst oplyse dette stipendiums værditilvækst og udvælgelseskriterierne?

Svar afgivet på Kommissionens vegne af Neil Kinnock

(11. juni 2002)

Rapporten om omkostningseffektiviteten af det amerikanske stipendieprogram, som der blev anmodet om i afgørelsen om decharge for regnskabsåret 1999 (A5-0113/2001), var en del af Opfølgningsrapport vedrørende Europa-Parlamentets betænkning om decharge til Kommissionen for 1999, som blev sendt til Parlamentet den 30. oktober 2001. For nemheds skyld vil Kommissionen atter sende den direkte til det ærede medlem og til Parlamentets sekretariat.

Hvad angår det ærede medlems andet spørgsmål, giver Center for International Studies of the School of International Relations på University of Southern California stipendiaten mulighed for at deltage i seminarer, forske og skrive og forelægge en analyse. Blandt de spørgsmål, som centeret for øjeblikket lægger størst vægt på, er globale og regionale beslutningsstrukturer, økonomisk sikkerhed og udvikling, demokratisering og økonomisk omstilling, konfliktløsning, spørgsmål vedrørende racetilhørsforhold, identitet og komparativ international migration og strategier for internationale forhandlinger.

Disse spørgsmål er også af interesse for EU's fremtidige udvikling, og den udvalgte stipendiat får mulighed for at øge sin viden inden for disse områder og drøfte disse emner med erfarne forskere fra hele verden, hvilket også samtidig giver stipendiaten mulighed for at forsvare EU's holdning til disse spørgsmål.

Den omstændighed, at den udvalgte stipendiat har arbejdet tæt sammen med den kommissær, der er ansvarlig for handel (omend ikke som medlem af kommissærens kabinet), og i forbindelse med sin uddannelse har beskæftiget sig meget med internationale forbindelser, gør muligheden for at give Kommissionen øget kapacitet, når det gælder dens internationale og handelsmæssige roller og forpligtelser, endnu mere oplagt.

Det vigtigste kriterium for udvælgelse til stipendiet er kandidatens generelle kaliber, idet der tages hensyn til hans/hendes intellektuelle styrke, analytiske kapacitet, personlige initiativ, skriftlige og mundtlige udtryksfærdigheder og almene viden om EU's politikker.

De krævede kvalifikationer er:

- mindst fem års erfaring som tjenestemand i en af EU's institutioner

- et særdeles godt kendskab til engelsk, både skriftligt og mundtligt

- en høj grad af personligt initiativ og organisationsevne

- et udmærket kendskab til EU's politikker og forbindelserne mellem USA og EU i almindelighed og til handelsspørgsmål i særdeleshed

- evne til at bidrage til undervisning i og drøftelse af EU inden for de områder, som de pågældende universiteter kræver

- særdeles gode kommunikationsevner og en PR-orienteret indstilling

- et særdeles godt kendskab til en bestemt EU-politik, som bliver genstand for et særligt studium

- evne til at drive forskning.

Særdeles gode erfaringer og resultater på mellemlederniveau med udsigt til at stige betydeligt i graderne i EU's institutioner er også faktorer, som der lægges stor vægt på.

Ordninger af denne art er naturligvis helt almindelige i offentlige administrationer i mange demokratier.